उपनिर्वाचनले 'कांग्रेस एक्लै लड्न सक्षम छ' भन्ने सन्देश दिँदैछौँ : कोइराला
नेपाली कांग्रेसका नेता शेखर कोइरालाले इलाम-२ मा उपनिर्वाचनले 'कांग्रेस कमजोर छैन र एक्लै निर्वाचन लड्न सक्षम छ' भन्ने सन्देश दिने दाबी गरेका छन्। उनले बिगतमा गठबन्धन गरेर चुनावी मैदानमा उत्रिँदा नजितेको कांग्रेसले यसपटक एक्लै प्रतिष्पर्धा गरेर चुनाव जित्ने बताए । 
इलाम — नेपाली कांग्रेसका नेता शेखर कोइरालाले इलाम-२ मा उपनिर्वाचनले 'कांग्रेस कमजोर छैन र एक्लै निर्वाचन लड्न सक्षम छ' भन्ने सन्देश दिने दाबी गरेका छन्। उनले बिगतमा गठबन्धन गरेर चुनावी मैदानमा उत्रिँदा नजितेको कांग्रेसले यसपटक एक्लै प्रतिष्पर्धा गरेर चुनाव जित्ने बताए । 'कांग्रेस कमजोर भयो भन्ने कुरा बाहिर आइरहेको छ, यसले देशभित्र र बाहिरका लोकतन्त्र पक्षधरहरु चिन्तित छन् । सबैको मनोबल बढाउनुपर्ने छ । हाम्रा लागि यो उपनिर्वाचन प्रतिष्ठाको बिषय भएको छ,' उनले भने । कांग्रेसको भविष्यको निर्धारण यही उपनिर्वाचनले गर्ने भन्दै पार्टी भित्रका तिक्तता र आन्तरिक मनमुटाव बिर्सेर एक भई निर्वाचनमा जुट्न इलाम पार्टीका सबै तहलाई निर्देशन पनि दिए ।उपनिर्वाचनको प्रचारका लागि इलाम पुगेका कोइरालाले जति जना आकांक्षी भएपनि टिकट एकजनालाई दिनुपर्ने भएकाले बाँकी आकांक्षी नेताहरुले मन दुखाउन नहुने बताए । कोइरालाले यो उपनिर्वाचनलाई अन्तर्राष्ट्रिय जगतले पनि नजिकैबाट हेरिरहेको भन्दै उपनिर्वाचनको परिणामले राष्ट्रिय राजनीतिलाई समेत मार्गप्रशस्त गर्ने बताए । 